Document ID: 31990L0415

Id-Direttiva tal-Kunsill
tas-27 ta’ Lulju 1990
li temenda l-Anness II tad-Direttiva 86/280/KEE dwar valuri ta’ limitu u oġġettivi ta’ kwalità għal skariki ta’ ċerti sustanzi perikolużi inklużi fil-Lista I ta’ l-Anness tad-Direttiva 76/464/KEE
(90/415/KEE)
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u b’mod partikolari l-Artikolu 113s fih imsemmi,
Wara li kkunsidra d-Direttiva tal-Kunsill 76/464/KEE ta’ l-4 ta’ Mejju 1976 dwar tniġġiz ikkawżat minn ċerti sustanzi perikolużi mitfugħa fl-ambjent akwatiku tal-Komunità [1], u partikolarment l-Artikolu 6 u 12 ta’ l-istess,
Wara li kkunsidra l-proposta tal-Kummissjoni [2],
Wara li kkunsidra l-opinjoni tal-Parlament Ewropew [3],
Wara li kkunsidraw l-opinjoni tal-Kumitat Ekonomiku u Soċjali [4],
Billi, sabiex ikun protett l-ambjent akwatiku tal-Komunità kontra tniġġiż minn ċerti sustanzi perikolużi, l-Artikolu 3 tad-Direttiva 76/464/KEE introduċa sistema ta’ awtorizzazzjoni minn qabel li tistabbilixxi standards ta’ emissjoni għall-iskariki tas-sustanzi fl-Lista I fl-Anness tiegħu; billi l-Artikolu 6 ta’ l-imsemmi Direttiva jistipula illi valuri ta’ limiti ser ikunu stabbiliti għal tali standards ta’ skariki u oġġettivi ta’ kwalità għall-ambjent akwatiku affettwat mill-iskarikar tas-sustanzi;
Billi l-Istati Membri huma mitluba li japplikaw il-valuri ta’ limiti salv f’każijiet fejn huma jistgħu jużaw oġġettivi ta’ kwalità;
Billi Direttiva 86/280/KEE [5], kif emendata bid-Direttiva 88/347/KEE [6], se jkollha tkun emendata u ssupplimentata, a bazi ta’ proposti mill-Kummissjoni, skond żviluppi fit-tagħrif xjentifiku li jirrelataw prinċipalment mat-tossiċità, persistenza u akkumulazzjoni tas-sustanzi msemmija f’organiżmi ħajjin u qiegħan, jew f’każ ta’ titjib fl-aqwa mezzi tekniċi disponibbli; billi huwa neċessarju, għal dak il-għan, li jiġi pprovdut għal żjidiet għall-imsemmija Direttiva, li tirrelata għall-miżuri fir-rigward ta’ sustanzi perikolużi oħra, u għall-emendi għall-kontenut ta’ l-Anness II;
Billi l-Artikolu 5 tad-Direttiva 86/280/KEE jistipula illi, fil-każ ta’ ċertu sorsi sinifikanti ta’ tniġġiż minn dawn is-sustanzi minbarra sorsi illi huma suġġetti għall-valuri ta’ limitu Komunitarji jew standards ta’ emissjoni nazzjonali, programmi speċifiċi għandhom jitfasslu biex jeliminaw it-tniġġiż;
Billi jixraq illi skariki żgħar illi huma soġġetti għad-dispożizzjonijiet ta’ l-Artikolu 5 tad-Direttiva 86/280/KEE jistgħu jkunu eżentati mir-rekwiżiti ta’ l-Artikolu 3 tad-Direttiva 76/464/KEE;
Billi, a bażi tal-kriterji stipulati fid-Direttiva 76/464/KEE, 1-2-dichloroethane, trichloroethylene, perchloroethylene u trichlorobenzene għandhom jiġu soġġetti għad-dispożizzjonijiet tad-Direttiva 86/280/KEE,
ADOTTA DAN IR-REGOLAMENT:
Artikolu 1
L-Anness II tad-Direttiva 86/280/KEE qed jiġi emendat kif stabbilit fl-Anness ma’ dan.
Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva fi żmien 18-il xahar min-notifika tagħha [7]. Huma għandhom jinformaw lill-Kummissjoni b’dan.
2. L-Istati Membri għandhom jikkomunikaw lill-Kummissjoni t-testi tad-dispożizzjonijiet prinċipali tal-liġi nazzjonali li huma jadottaw fil-qasam irregolat minn din id-Direttiva.
Artikolu 3
Din id-Direttiva hija indirizzata lill-Istati Membri.
Magħmul fi Brussel, fis-27 ta’ Lulju 1990.

Labels: 7
1
20